ლევან მიქელაძე

ლევან მიქელაძე 
ლევან მიქელაძე (26 თებერვალი, 1957, თბილისი, საქართველო – გ. 26 აპრილი, 2009, თბილისი, საქართველო (52 წლის) — ქართველი დიპლომატი, მეცნიერი და საზოგადო მოღვაწე. იგი იყო ერთ-ერთი გამორჩეული ფიგურა საქართველოს საგარეო პოლიტიკის ფორმირებისა და დიპლომატიური კორპუსის განვითარების პროცესში. მისი მოღვაწეობა ასევე მოიცავდა მეცნიერებას, საჯარო პოლიტიკას და სამოქალაქო აქტივიზმს.

 განათლება და ადრეული კარიერა 
ლევან მიქელაძემ 1978 წელს დაამთავრა ივანე ჯავახიშვილის სახელობის თბილისის სახელმწიფო უნივერსიტეტი, სადაც სწავლობდა საზღვარგარეთის ქვეყნების ეკონომიკურ გეოგრაფიას. განსაკუთრებით დაინტერესებული იყო ახლო და შუა აღმოსავლეთის ქვეყნების კულტურითა და ეკონომიკით. მან ასევე საფუძვლიანად შეისწავლა სპარსული ენა.

1978–1992 წლებში მიქელაძე მუშაობდა გეოგრაფიის ინსტიტუტში მეცნიერ-თანამშრომლად;

1979–1980 წლებში იგი მივლინებით იმყოფებოდა ავღანეთში, საბჭოთა კავშირის საელჩოში;

1989–1992 წლებში იყო საქართველოს მეცნიერებათა ეროვნული აკადემიის დედამიწათშემსწავლელი მეცნიერებების განყოფილების სწავლული მდივანი. 1987 წელს წარმატებით დაიცვა საკანდიდატო დისერტაცია თემაზე „ავღანეთის სოციალურ-ეკონომიკური სტრუქტურის ტერიტორიული დიფერენციაცია".

 დიპლომატიური კარიერა 
საქართველოს დამოუკიდებლობის აღდგენის შემდეგ მიქელაძემ აირჩია საგარეო საქმეთა სფეროში მოღვაწეობა; 

1992 წელს დაინიშნა საგარეო საქმეთა სამინისტროს პირველი ევროპული სამმართველოს ხელმძღვანელად;

1992-1994 წლებში მუშაობდა სახელმწიფო მეთაურის აპარატში მრჩევლად ეროვნული უსაფრთხოების საკითხებში;

1994 წელს გახდა ფულბრაიტის სტიპენდინტი და სტენფორდის უნივერსიტეტში გაიარა აკადემიური სტაჟირება; 

1995-1996 წლებში მუშაობდა საქართველოს საელჩოში ამერიკის შეერთებული შტატებში; 

1996 წელს დაინიშნა საქართველოს საგანგებო და სრულუფლებიან ელჩად ავსტრიაში, ეუთოში და ვენაში განთავსებულ სხვა საერთაშორისო ორგანიზაციებში. მან მნიშვნელოვანი როლი ითამაშა 1999 წლის სტამბოლის მოლაპრაკებებში, რომლის შედეგაც დაიწყო რუსული სამხედრო ბაზების საქართველოდან გაყვანის პროცესი;
2002 წლის 15 მარტს დაინიშნა საქართველოს ელჩად ამერიკის შეერთებული შტატებიში, კანადასა და მექსიკაში . ამ პერიოდში გააქტიურდა საქართველო-აშშ-ის ურთიერთობა, განსაკუთრებით თავდაცვის სფეროში. მისი მოღვაწეობის დროს დაიწყო „წვრთნისა და აღჭურვის“ პროგრამა. ასევე, მან მნიშვნელოვანი წვლილი შეიტანა „ათასწლეულის გამოწვევის“ პროგრამაში საქართველოს ჩართვაში;

2006 წელს დაინიშნა საქართველოს საგანგებო და სრულუფლებიან ელჩად შვეიცარიაში და წარმომადგენლად ჟენევაში განთავსებულ საერთაშორისო ორგანიზაციებში; 

2007 წლის 7 ნოემბერს, საქართველოს ხელისუფლების მიერ მოქალაქეებზე ძალადობის გამო, მან საკუთარი ნებით დატოვა თანამდებობა.

 საზოგადოებრივი საქმიანობა 
დიპლომატიური სამსახურის შემდეგ მიქელაძე გარკვეული ხნით მუშაობდა კერძო სექტორში, კერძოდ Tethys Petroleum Limited-ში. მოგვიანებით კი ჩაერთო საქართველოს შიდა პოლიტიკურ და საზოგადოებრივ პროცესებში. იგი აქტიურად მუშაობდა რეფორმების საჭიროებაზე და დემოკრატიული ღირებულებების განმტკიცებაზე. 

 გარდაცვალება 
2009 წელს მოულოდნელად გარდაიცვალა, 52 წლის ასაკში, თბილისში საკუთარ ბინაში, გიორგი ცაბაძის ქ. #8-ში. ოჯახში მიიჩნევს, რომ მისი გარდაცვალება ხელოვნურად იყო გამოწვეული. 

 მემკვიდრეობა 
2016 წლის 4 ნოემბერს ლევან მიქელაძე დაჯილდოვდა ბრწყინვალების საპრეზიდენტო ორდენით — ქართული დიპლომატიისა და სახელმწიფოებრივობის გაძლიერებაში შეტანილი განსაკუთრებული წვლილისთვის.

მისი სახელობის ფონდი დაარსდა 2010 წელს, ოჯახის წევრებისა და მეგობრების ინიციატივით. ფონდი დღესაც აგრძელებს მისი იდეების პოპულარიზაციასა და ახალგაზრდა დიპლომატების მხარდაჭერას. 

საქართველოს საგარეო საქმეთა სამინისტროს სასწავლო ცენტრს ლევან მიქელაძის სახელი ეწოდება, ხოლო თბილისის სახელმწიფო უნივერსიტეტში მისი სახელობის სტიპენდია გადაეცემათ საუკეთესო სტუდენტებს საერთაშორისო ურთიერთობებისა და საზოგადოებრივი გეოგრაფიის სპეციალობებზე.

2017 წლის 24 თებერვალს, თბილისში, ვაკის რაიონში, თენგიზ აბულაძის ქუჩას და მასთან არსებულ ჩიხს, თბილისის საკრებულოს გადაწყვეტილებით ლევან მიქელაძის სახელის მიეინიჭა.